Uvod

Evropski svet bo na spomladanskem zasedanju 22. in 23. marca 2018 med drugim ocenil napredek pri uresničevanju akcijskega načrta o uniji kapitalskih trgov. To je pomembna prioriteta za Evropsko unijo in del naložbenega načrta za Evropo. Enotni kapitalski trg koristi EU kot celoti, vendar je še zlasti pomemben za tiste države članice, ki uporabljajo evro kot skupno valuto.

Globoki in povezani kapitalski trgi spodbujajo čezmejno deljenje tveganj v zasebnem sektorju v euroobmočju in zunaj njega ter tako povečujejo produktivno in inovativno uporabo zasebnega kapitala, širijo in razpršujejo vire in načine financiranja realnega sektorja gospodarstva, s tem pa zmanjšujejo potrebo po deljenju tveganj z javnim sektorjem. Tako kot druga področja, na katerih dela Komisija, kot so povezan in pošten trg dela, pregleden davčni sistem, zaščiten pred zlorabami, in zmanjševanje obsega slabih posojil, je tudi to področje ključnega pomena za zmožnost gospodarstev EU, da se stabilizirajo, in da se obvladajo gospodarski šoki, ki prizadenejo določene države članice, regije ali sektorje. Nezadostna razpršenost finančnih virov izpostavlja sistem dodatni nestabilnosti, ki jo povzroča nestanovitnost nekaterih finančnih tokov v primeru strukturnega šoka (glej sliko). Če se evropski prihranki vlagajo v raznolik portfelj finančnih produktov, ki jih ponujajo številni različni subjekti v različnih državah članicah, bodo njihovi donosi manj izpostavljeni nestanovitnosti in stanju posameznih gospodarstev.

Slika – finančni tokovi nefinančnim družbam (v milijardah EUR, neto tokovi)

Vir: Izračuni ECB in Evropske komisije.

Opomba: Podatki se nanašajo na letna drseča povprečja četrtletnih neto tokov med četrtim četrtletjem 1999 in tretjim četrtletjem 2017.

Uspešna unija kapitalskih trgov, ki dopolnjuje bančno unijo v EU, mora tudi odpreti trge, da bodo imela podjetja v EU boljši dostop do financiranja in da se bodo omogočile številnejše in inovativne naložbene priložnosti za varčevalce, ki lahko danes bolje razumejo, kako se uporabljajo njihove naložbe, in se bolj zanimajo za naložbene možnosti, ki so na izbiro. Zato je treba preoblikovati kapitalske trge, da se bodo zagotovila orodja za izkoriščanje novih priložnosti, ki jih ponujata finančna tehnologija in financiranje trajnostnih naložb, in za olajšanje prehoda na čistejšo, z viri bolj gospodarno krožno gospodarstvo.

Kot je Komisija navedla junija 2017 v vmesnem pregledu akcijskega načrta o uniji kapitalskih trgov, moramo povečati naše ambicije, da bomo lahko odpravili ovire in, kar je še pomembneje, izkoristili te nove priložnosti.

Zato je Komisija predstavila tudi akcijski načrt za finančno tehnologijo (FinTech) in akcijski načrt za trajnostno financiranje.

Na podlagi zaključkov javnega posvetovanja, ki je potekalo od marca do junija 2017, in ob upoštevanju že predstavljenih pobud Komisija meni, da je na ravni EU potrebna vrsta ciljno usmerjenih pobud, da se bodo izkoristile priložnosti, ki jih ponujajo inovacije na področju finančnih storitev, ki jih omogoča tehnologija. V akcijskem načrtu za finančno tehnologijo so določeni jasni in konkretni ukrepi za širjenje inovativnih poslovnih modelov, podporo uvajanju novih tehnologij ter povečanje kibernetske varnosti in integritete finančnega sistema. Zagotovil bo, da bo evropski finančni sektor še naprej inovativen in konkurenčen, ne da bi pri tem ogrozil finančno stabilnost in varstvo vlagateljev.

Cilj akcijskega načrta za trajnostno financiranje je ustvariti pogoje za bolj trajnostno gospodarsko rast in razvoj s preusmeritvijo kapitalskih tokov v bolj trajnostne naložbe, kot sta prehod na čisto energijo in prehod na krožno gospodarstvo. Postavljanje trajnostnih dejavnikov v ospredje pri obvladovanju tveganj in spodbujanje preglednosti ter dolgoročnega pristopa pri javnem in zasebnem upravljanju sta prav tako pomembna cilja tega načrta, da se bo več javnih in zasebnih naložb usmerilo v trajnostni razvoj v skladu z globalnimi zavezami, kot so Pariški sporazum in 17 ciljev trajnostnega razvoja ZN.

Potreba po napredku pri oblikovanju unije kapitalskih trgov je še toliko nujnejša zaradi prihodnjega izstopa Združenega kraljestva, saj bo največje finančno središče EU zapustilo enotni trg. Zato si moramo še bolj prizadevati za bolj razvite, povezane in bolje nadzorovane kapitalske trge.

Evropski svet je junija 2016 pozval „k hitremu in odločnemu napredku, da bi (...) podjetjem zagotovili lažji dostop do financiranja in podpirali naložbe v realno gospodarstvo z uresničevanjem agende unije kapitalskih trgov“. Svet ECOFIN je poudaril pomembnost dokončanja unije kapitalskih trgov do leta 2019 ob več priložnostih, nazadnje pa julija 2017, ko je obnovil svojo zavezanost uniji kapitalskih trgov in zlasti celotnemu sklopu ukrepov, predstavljenih v vmesnem pregledu, vključno z devetimi prednostnimi pobudami. V resoluciji Evropskega parlamenta z dne 19. januarja 2016 je bila priznana pomembna vloga, ki jo lahko imajo kapitalski trgi pri reševanju potreb gospodarstev držav članic po financiranju, in poudarjeno, da mora biti unija kapitalskih trgov bolj osredotočena na končne uporabnike kapitalskih trgov, tj. podjetja in vlagatelje.

Komisija se je zavezala vzpostaviti vse glavne elemente unije kapitalskih trgov do sredine leta 2019. Čeprav so prvi dosežki in glavni mejniki že bili doseženi (glej preglednico v prilogi), je zdaj treba nadaljevati in zagotoviti, da so vsi zakonodajni postopki, ki so v delu, zaključeni do konca mandata. Poleg tega je Komisija danes predlagala nadaljnje ukrepe za razvoj in povezovanje kapitalskih trgov EU, preostali predlogi pa bodo predloženi do maja 2018, tako da se bo ob potrebni politični zavezanosti zakonodaja lahko sprejela pred volitvami v Evropski parlament leta 2019.

V prihodnje bo za učinkovito delovanje unije kapitalskih trgov potreben močen zagon, ki se lahko doseže z osredotočanjem njenih glavnih elementov na tri razsežnosti, ki se medsebojno podpirajo: enotni trg EU, jasna in sorazmerna pravila ter učinkovit nadzor.

1.Kar največje izkoriščanje prednosti enotnega trga z novimi evropskimi produkti, oznakami in potnimi listi

Novi vseevropski produkti, oznake in potni listi bodo zagotovili, da bodo vlagatelji, potrošniki in podjetja lahko v celoti izkoristili prednosti enotnega trga (rast v Evropi in tekmovanje na svetovni ravni). Nova pravila za spodbujanje naložb evropskih skladov tveganega kapitala (EuVECA) v zagonska podjetja ter mala in srednja podjetja ter za spodbujanje varnega in globokega trga za enostavno, pregledno in standardizirano listinjenje so že sprejeta. Če bi se izdajanje listinjenj v EU ponovno dvignilo na raven pred krizo, bi ustvarilo do 150 milijard EUR dodatnega financiranja za gospodarstvo. Komisija je poleg tega predlagala novo oznako kakovosti za vseevropske osebne pokojnine, da bi se potrošnike spodbujalo, da varčujejo za upokojitev in več prihrankov naložijo v kapitalske trge ter tako zagotovijo dodatno financiranje za produktivne naložbe. Komisija poziva sozakonodajalca, naj hitro zaključita delo v zvezi s tem predlogom, da bodo imeli vsi evropski državljani dostop do širokega nabora možnosti za varčevanje za upokojitev in bodo pri tem učinkovito zaščiteni.

Da bi se tudi na drugih področjih dosegel napredek, je Komisija danes predlagala dodatne ukrepe za razvoj novih produktov in oznak ter povezovanje kapitalskih trgov: